การถือศีลอดของชาวมุสลิมในอเมริกา
ชาวมุสลิมในบางประเทศเริ่มถือบวชกันวันจันทร์นี้ ที่วันเริ่มการถือบวชสำหรับเดือนรามาดาน ต่างกันในแต่ละประเทศ ขึ้นอยู่กับว่า เริ่มเห็นเดือ
ตลอดทั้งเดือนนี้ ตั้งแต่พระอาทิตย์ขึ้นจนพระอาทิตย์ตกชาวมุสลิมจะละเว้นจากการรับประทานอาหาร เครื่องดื่มต่างๆ แม้กระทั่งการสูบบุหรี่และการมีเพศสัมพันธ์ แต่เมื่อพระอาทิตย์ตกดิน จะมีการรับประทานอาหารซึ่งเรียกกันว่า “อิฟทาร์” (Iftaar) ประเพณีทางศาสนานี้ ชาวมุสลิมในอเมริกาประพฤติปฏิบัติเป็นประจำ ประมาณกันว่า มีชาวมุสลิมในอเมริกา ระหว่าง 6 ถึง 8 ล้านคนส่วนใหญ่เป็นผู้อพยพไปจากประเทศต่างๆ ทั่วโลก แต่ก็มีไม่น้อยที่เกิดในอเมริกาและหันมานับถือศาสนาอิสลาม และเดือนรามาดานเป็นเดือนที่ชาวมุสลิมในอเมริกาก็ถือศีลอดเหมือนกับชาวมุสลิมทั่วโลก คุณ อมีน่า ทัมบุช ซึ่งอพยพมาจากประเทศเซเนกัลบอกว่าคิดถึงพี่น้องครอบครัวในช่วงเดือนรามาดาน เธอบอกว่า ในแง่การถือปฏิบัติทางศาสนาแล้วไม่มีอะไรแตกต่างกัน แต่ที่ขาดหายไป คือการมีพี่น้องครอบครัวห้อมล้อมที่อเมริกานี่ ต้องไปทำงาน กว่าจะเลิกงานก็เย็นค่ำ ทำให้ไม่สะดวกที่จะพบปะกันแต่ก็พยายามหาเวลานัดพบเพื่อน จะได้สวดมนต์ และรับประทานอาหารร่วมกันได้ อิหม่าม อับดุลลา คูชที่ศูนย์อิสลามในกรุงวอชิงตันบอกว่าชาวมุสลิมจากทั่วโลกที่อพยพไปอยู่ในอเมริกา ทำให้การถือศีลอดมีสีสันเป็นพิเศษดูได้จากธงชาติต่างๆ ที่ตั้งไว้และผู้ที่ไปร่วมสวดมนต์และรับประทานอาหารหลังตะวันตกดินจะร่วมรับประทานอาหารที่โต๊ะเดียวกัน และพูดคุยแลกเปลี่ยนความคิดเห็นในเรื่องต่างๆรวมทั้งเรื่องศาสนาอิสลาม อิหม่ามคูชบอกว่ายังถือโอกาสนี้ให้ความรู้เกี่ยวกับศาสนาอิสลามแก่คนอเมริกันทั่วไปด้วย และวิธีหนึ่งคือการเชิญผู้ที่ไม่ได้นับถือศาสนาอิสลามให้ร่วมรับประทานอาหารหลังตะวันตกดิน นอกจากนี้ การที่ประธานาธิบดีจอร์ช บุชกล่าวต้อนรับเดือนรามาดานเป็นประจำมาทุกปี ยังช่วยให้คนอเมริกันทั่วไปตระหนักถึงความสำคัญของศาสนาอิสลาม และเป็นการส่งเสริมแนวความคิดที่ว่าศาสนาอิสลามเป็นศาสนาที่ใฝ่สันติด้วย แต่มีชาวมุสลิมส่วนหนึ่งที่พบว่าการถือศีลอดในอเมริกาเป็นเรื่องที่ทำได้ไม่ง่ายนัก โมฮัมหมัด ทาเฟช นักเรียนชาวอเมริกันเชื้อสายปาเลสไตน์อธิบายว่า สำหรับเด็กๆนั้น การถือศีลอด ไม่ง่ายเลย เพราะต้องไปโรงเรียน และก็ร่วมทำกิจกรรมต่างๆรวมทั้งเล่นกีฬา แต่พอถึงเวลาอาหารกลางวัน เพื่อนนักเรียนคนอื่นๆรับประทานอาหารกัน แต่นักเรียนชาวมุสลิมรับประทานไม่ได้ เพราะถือศีลอดและต้องอดใจรอกันจนกว่าตะวันจะตกดิน